**DÔVODOVÁ SPRÁVA**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 201/2020 Z. z. o priamej výchovno-vzdelávacej činnosti (ďalej len „návrh“) sa predkladá na základe plánu legislatívnych úloh vlády SR na rok 2021.

Dôvodom predloženia návrhu je potreba

* zohľadniť v nariadení vlády novú kategóriu pedagogického zamestnanca „školský digitálny koordinátor“, ako vyplýva zo zákona č. 414/2021 Z. z., ktorým sa novelizuje zákon č. 138/2019 Z. z.,
* zrovnoprávniť zohľadnenie náročnosti výkonu pracovnej činnosti vychovávateľov pri poskytovaní výchovy a vzdelávania detí a žiakov so zdravotným znevýhodnením,
* zohľadniť charakter a náročnosť činnosti školského digitálneho koordinátora, ktoré budú vykonávané v rámci kariérovej pozície,
* spresniť výpočet základného úväzku vedúcich pedagogických zamestnancov v základnej umeleckej škole.

Návrh nepredpokladá vplyv na rozpočet verejnej správy, sociálne vplyvy, vplyv na manželstvo, rodičovstvo, rodinu, vplyv na informatizáciu spoločnosti, vplyvy na podnikateľské prostredie, vplyvy na životné prostredie ani vplyvy na služby pre občana.

Návrh je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, medzinárodnými zmluvami a medzinárodnými dokumentmi, ktorými je Slovenská republika viazaná, zákonmi a s právom Európskej únie.